Keva jatkaa työterveyssopimustaan Mehiläisen kanssa. Kevan toimitusjohtajan Jukka Männistön poika Lasse Männistö siirtyy Mehiläisen johtajaksi.

Vapaaehtoisesti eduskunnasta luopunut Lasse Männistö valittiin Mehiläinen-konsernin terveyshuollon ulkoistamisesta vastaavaksi johtajaksi tällä viikolla. KARI PEKONEN

Kuntien, valtion ja kirkon henkilöstön eläkevakuutusasioita hoitavan Kevan johtoryhmä aikoo maanantain kokouksessaan jatkaa sopimusta yhtiön työterveyshuollosta ilman kilpailuttamista.

Julkisoikeudellisen Kevan työntekijöiden työterveyshuollosta vastaa jatkossakin yksityinen terveydenhoitopalveluja tuottava Mehiläinen.

Tilanteen tekee mielenkiintoiseksi se, että Kevan toimitusjohtaja on Jukka Männistö, jonka poika, kokoomuksen nyt jo entinen kansanedustaja Lasse Männistö ilmoitti torstaina siirtyvänsä Mehiläisen johtajaksi. Kuntien terveydenhuollon ulkoistamisen ja yksityistämisen kannattajana tunnetun Männistön vastuulla Mehiläisessä ovat terveysasemat – joita siis myös Kevan ulkoistama työterveyshuolto käyttää.

”Jääväsin”

Jukka Männistö valittiin Kevan toimitusjohtajaksi viime vuoden toukokuussa. Nimityksestä nousi kohu, kun Kevan epäiltiin alentaneen kelpoisuusvaatimuksia kesken prosessin Männistön hyväksi. JARNO JUUTI

Työterveyspalvelut kuuluvat Kevassa nimenomaan toimitusjohtajan vastuulle. Jukka Männistö kuitenkin sanoo Iltalehdelle jäävänneensä itsensä työterveysasioiden käsittelystä poikansa julkistettua uuden työpaikkansa.

– Olen ilmoittanut Kevan hallitukselle ja johtoryhmälle, että jäävään itseni kaikista työterveydenhuoltoon liittyvistä asioista, neuvotteluista ja valmisteluista. Tein sen välittömästi sinä päivänä, kun Lassen ilmoitus oli julkisuudessa, Männistö toteaa.

– En ota jatkossa millään tavalla osaa Mehiläisen kanssa käytäviin keskusteluihin.

Helsingin kokoomuksen valtuustoryhmän puheenjohtajana ja kaupunginhallituksen jäsenenä istuva Lasse Männistö on myös ilmoittanut jääväävänsä itsensä kaikesta Helsingin terveyspalveluiden ulkoistamiseen liittyvästä päätöksenteosta siirryttyään Mehiläisen palvelukseen.

Jukka Männistön nimitti toimitusjohtajaksi viime vuonna Kevan silloinen hallituksen puheenjohtaja Laura Räty(kok), joka on Lasse Männistön hyvä ystävä.

Kohuja

Kevan pääkonttori sijaitsee Helsingin keskustassa. Viime vuonna Keva maksoi eläkkeitä noin 4,4 miljardia euroa ja sen sijoitusten markkina-arvo oli noin 41,5 miljardia euroa. LAURI OLANDER/KL

Kevan työterveyshuollosta vastaa jatkossa varatoimitusjohtaja

Tapani Hellstén

. Hän sanoo, että Kevan on tarkoitus kilpailuttaa työterveyshuoltonsa ensi syksynä.

– Kevan hallitukselta on tullut selvä viesti kilpailuttamisen tarpeellisuudesta, Hellstén kertoo.

Keva on viimeksi kilpailuttanut työterveyshuollon palveluidentarjoajia vuonna 2009.

– Hallituksen mielestä kilpailutus olisikin syytä tehdä useammin, varatoimitusjohtaja toteaa.

Sekä Keva että Mehiläinen ovat olleet viime vuosina useiden erilaisten kohujen kohteena. Esimerkiksi Kevan toimitusjohtaja Markku Kauppinen joutui eroamaan vaalirahakohun takia vuonna 2009 ja hänen seuraajansa Merja Ailus sai puolestaan lähteä ylellisten työsuhde-etujensa nostattaman kohun vuoksi. Myös yhtiön johdon hulppeat ulkomaanmatkat herättivät närää.

Ruotsalaisten pääomasijoittajien omistama Mehiläinen taas on saanut negatiivista julkisuutta veroparatiisiyhtiönä, jonka rahoja on kierrätetty kyseenalaisin keinoin ulkomaille verottajan ulottumattomiin.